**Kyle Merritt MacLachlan** (os. **McLachlan**; s. 22. helmikuuta 1959 Yakima, Washington) on yhdysvaltalainen näyttelijä. Hänet tunnetaan parhaiten roolistaan FBI-agentti Dale Cooperina televisiosarjassa *Twin Peaks* (1990–1991; 2017) ja sen esiosaelokuvassa *Twin Peaks – Tuli kulje kanssani* (1992), sekä rooleistaan elokuvissa *Dyyni* (1984), *Blue Velvet – ja sinisempi oli yö* (1986), *The Doors* (1991), *The Flintstones – Kiviset ja Soraset* (1994), *Showgirls* (1995) ja *Inside Out – mielen sopukoissa* (2015).

Hän on myös näytellyt lukuisissa televisiosarjoissa, kuten *Sinkkuelämää* (2000–2002), *Täydelliset naiset* (2006–2012), *Ensisilmäyksellä* (2010–2014), *Portlandia* (2011–2018) ja *S.H.I.E.L.D. Agentit* (2014–2015).

Roolistaan *Twin Peaksissä* MacLachlan palkittiin parhaan draamasarjan miespääosan Golden Globella vuonna 1991. Samasta roolista hän on saanut myös kaksi Emmy-ehdokkuutta sekä parhaan minisarjan tai televisioelokuvan miespääosan Golden Globe -ehdokkuuden vuonna 2017.

Ura
---

### Uran alku ja 1980-luku

MacLachlan valmistui synnyinkaupungissaan Yakimassa sijaitsevasta Eisenhower High Schoolista vuonna 1977, minkä jälkeen hän opiskeli näyttelemistä Washingtonin yliopistossa Seattlessa. Hän suoritti Bachelor of Fine Arts -tutkinnon vuonna 1982.

Ensimmäinen elokuva, jossa MacLachlan työskenteli, oli kauhuelokuva *Vaihdokas* (1980), jota kuvattiin Washingtonin yliopiston kampuksella.

MacLachlan teki elokuvadebyyttinsä David Lynchin eeppisessä tieteiselokuvassa *Dyyni* (1984), jossa hän esitti elokuvan päähahmoa, Paul Atreidesia. Elokuva oli taloudellinen floppi ja se sai huonon vastaanoton kriitikoilta. MacLachlan ja Lynch jatkoivat yhteistyötä elokuvassa *Blue Velvet – ja sinisempi oli yö* (1986), jota MacLachlan tähditti yhdessä Isabella Rossellinin, Dennis Hopperin ja Laura Dernin kanssa. *Blue Velvet* sai huomattavasti paremman vastaanoton kriitikoilta. Vuonna 1987 MacLachlan tähditti scifi-toimintaelokuvaa *Pahan naamio*.

### 1990-luku

Kyle MacLachlan Emmy-palkintogaalassa 1991.
1990-luvun alussa MacLachlan esitti FBI-agentti Dale Cooperia Lynchin ja Mark Frostin televisiosarjassa *Twin Peaks* (1990–1991) sekä sen esiosaelokuvassa *Twin Peaks – Tuli kulje kanssani* (1992). Rooli toi MacLachlanille Golden Globen parhaasta miespääosasta draamasarjassa sekä kaksi Emmy-ehdokkuutta.

Vuonna 1991 MacLachlan esitti muusikko Ray Manzarekia Oliver Stonen elokuvassa *The Doors*, joka kertoo samannimisestä yhtyeestä. Stone tarjosi MacLachlanille myös pääroolia sotaelokuvasta *Platoon – nuoret sotilaat* (1986), mutta hän kieltäytyi. Rooli meni lopulta Charlie Sheenille. Vuonna 1993 MacLachlan esitti pääroolia Franz Kafkan *Oikeusjutun* samannimisessä filmatisoinnissa.

Vuonna 1994 MacLachlan tähditti yhdessä Samuel L. Jacksonin kanssa John Frankenheimerin Emmy-palkittua televisioelokuvaa *Muuria vasten*. Samana vuonna hän esitti pääantagonistia, Cliff Vandercavea, elokuvassa *The Flintstones – Kiviset ja Soraset*. Seuraavana vuonna MacLachlan esitti yhtä pääroolia Paul Verhoevenin eroottisessa draamaelokuvassa *Showgirls*. Elokuva sai negatiivisen vastaanoton kriitikoilta ja ennätykselliset seitsemän Razzie-palkintoa. MacLachlan on itse kertonut, että ensinäkemällään hän piti *Showgirlsiä* kamalana elokuvana, mutta on myöhemmin alkanut pitämään sitä hauskana camp-elokuvana.

### 2000-luku

2000-luvun alussa MacLachlan teki paluun televisiosarjojen pariin. Hän esiintyi muun muassa romanttisessa draamakomediasarjassa *Sinkkuelämää* (2000–2002), jossa hän esitti Trey MacDougalia, Charlotte Yorkin aviomiestä, sekä saippuaoopperassa *Täydelliset naiset* (2006–2012), jossa hän esitti Orson Hodgea, Bree Van de Kampin aviomiestä. Hän myös esiintyi rikosdraamasarja *Kova laki: Erikoisyksikön* yhdessä jaksossa vuonna 2004. Vuonna 2006 hän esitti pääroolia lyhytikäisessä televisiosarjassa *In Justice*. 2000-luvulla MacLachlan on tehnyt myös muutamia äänirooleja animaatioihin ja videopeleihin, joihin lukeutuvat *Grand Theft Auto III*, *Free Jimmy* ja *Justice League: The New Frontier*, jossa hän ääninäytteli Teräsmiestä.

Elokuvien ja television lisäksi MacLachlan on esiintynyt myös teatterissa. Hän teki ensiesiintymisensä Broadwayllä vuonna 2003 Harold Pinterin kirjoittamassa näytelmässä *The Caretaker*, jossa hän esiintyi yhdessä Patrick Stewartin ja Aidan Gillenin kanssa. Vuonna 2002 hän esiintyi yhdessä Woody Harrelsonin kanssa John Kolvenbachin kirjoittamassa näytelmässä *On Average Day* Lontoon West Endillä.

### 2010-luku

Kyle MacLachlan Cannesin elokuvajuhlilla 2017.
Vuosina 2010–2014 MacLachlan esiintyi tilannekomediasarjassa *Ensisilmäyksellä*, jossa hän esitti George Van Smootia. Myöhemmin vuonna 2022 hän uusi roolinsa spinoff-sarja *How I Met Your Fatherin* ensimmäisellä tuotantokaudella.

Vuosina 2011–2018 hän esitti Portlandin pormestaria komediasarjassa *Portlandia*. Vuonna 2012 hän esitti yhtä pääroolia lyhytikäisessä draamasarjassa *Made in Jersey*, jonka jälkeen vuosina 2013–2014 hän esiintyi draamasarja *Good Wifen* neljässä jaksossa. Vuosina 2014–2015 hän esiintyi Marvel Cinematic Universen televisiosarjassa *S.H.I.E.L.D. Agentit*, jossa hän esitti supervihollinen Calvin Zaboa. Vuonna 2015 hän ääninäytteli Pixarin animaatioelokuvassa *Inside Out – mielen sopukoissa*.

Vuonna 2017 MacLachlan uusi Dale Cooperin roolin *Twin Peaksin* kolmannella tuotantokaudella. MacLachlan sai roolista parhaan minisarjan tai televisioelokuvan miespääosan Golden Globe -ehdokkuuden. MacLachlan on kertonut haastattelussa, että hän ei itsekään ymmärrä kaikkea *Twin Peaksissä*, ja että sarjan fanit ymmärtävät sitä paremmin kuin hän.

Vuonna 2018 MacLachlan esitti pääantagonisti Isaac Izardia Eli Rothin ohjaamassa fantasiaelokuvassa *Talo jossa kello tikittää*.

### 2020-luku

2020-luvulla MacLachlan on esiintynyt muun muassa elokuvissa *Tesla* (2020) ja *Capone* (2020) sekä televisiosarjoissa *Atlantic Crossing* (2020) ja *Joe vs. Carole* (2022).

Yksityiselämä
-------------

Kyle MacLachlan ja Desiree Gruber vuonna 2012.
MacLachlan on seurustellut muun muassa *Blue Velvet* -vastanäyttelijänsä Laura Dernin kanssa vuosina 1985–1989 sekä *Twin Peaks* -vastanäyttelijänsä Lara Flynn Boylen kanssa vuosina 1990–1992. Vuosina 1992–1998 MacLachlan seurusteli supermalli Linda Evangelistan kanssa.

Vuonna 1999 MacLachlan tapasi nykyisen vaimonsa, Desiree Gruberin. He menivät naimisiin 20. huhtikuuta 2002. Heidän poikansa syntyi vuonna 2008.

Valikoitu filmografia
---------------------

*Pääartikkeli: Kyle MacLachlanin filmografia*
### Elokuvat

* *Dyyni* (*Dune*, 1984)
* *Blue Velvet – ja sinisempi oli yö* (*Blue Velvet*, 1986)
* *Pahan naamio* (*The Hidden*, 1987)
* *The Doors* (1991)
* *Twin Peaks – Tuli kulje kanssani* (*Twin Peaks: Fire Walk with Me*, 1992)
* *Oikeusjuttu* (*The Trial*, 1993)
* *The Flintstones – Kiviset ja Soraset* (*The Flintstones*, 1994)
* *Showgirls* (1995)
* *Inside Out – mielen sopukoissa* (*Inside Out*, 2015)
* *Talo jossa kello tikittää* (*The House with a Clock in Its Walls*, 2018)
* *Capone* (2020)

### Televisiosarjat

* *Twin Peaks* (1990–1991; 2017)
* *Sinkkuelämää* (*Sex and the City*, 2000–2002)
* *Täydelliset naiset* (*Desperate Housewives*, 2006–2012)
* *Ensisilmäyksellä* (*How I Met Your Mother*, 2010–2014)
* *Portlandia* (2011–2018)
* *S.H.I.E.L.D. Agentit* (*Agents of S.H.I.E.L.D.*, 2014–2015)

Lähteet
-------

1. ↑  Chmiel, David: 9 Questions With Kyle MacLachlan *USGA*.  6.10.2016. Viitattu 12.9.2022. (englanniksi)
2. ↑  UPI Almanac for Thursday, Feb. 22, 2018 *United Press International*.  22.2.2018. Viitattu 12.9.2022. (englanniksi)
3. ↑  The Extract: Interview with Kyle Maclachlan of Pursued by Bear Wines *YouTube*.  31.10.2015. Viitattu 12.9.2022. (englanniksi)
4. ↑  Kyle MacLachlan *Hollywood.com*. Viitattu 12.9.2022. (englanniksi)
5. ↑  Kyle MacLachlan *School of Drama - University of Washington*. Viitattu 12.9.2022. (englanniksi)
6. ↑  D'Addario, David: The New Twin Peaks Needs Kyle MacLachlan *Time*.  6.10.2014. Viitattu 12.9.2022. (englanniksi)
7. ↑  Snyder, Daniel D.: The Messy, Misunderstood Glory of David Lynch's Dune *The Atlantic*.  14.3.2014. Viitattu 12.9.2022. (englanniksi)
8. ↑  De Vries, Hilary: 'Diane, Let Me Tell You About Kyle MacLachlan' : 'Twin Peaks' is a nice place to visit, but he probably wouldn't want to live there *Los Angeles Times*.  23.9.1990. Viitattu 12.9.2022. (englanniksi)
9. ↑  Hinson, Hal: 'The Doors' (R) *The Washington Post*.  1.3.1991. Viitattu 12.9.2022. (englanniksi)
10. ↑  Gleiberman, Owen: The Doors *Entertainment Weekly*.  8.3.1991. Viitattu 12.9.2022. (englanniksi)
11. 1 2 3 4  Harris, Will: Kyle MacLachlan on David Lynch, Showgirls, and Billy Idol-isms *The A.V. Club*.  28.9.2012. Viitattu 12.9.2022. (englanniksi)
12. ↑  Maslin, Janet: Review/Film; Kafka's Sinister World by Way of Pinter *The New York Times*.  24.11.1993. Viitattu 12.9.2022. (englanniksi)
13. ↑  Showgirls 1995 *Metacritic*. Viitattu 12.9.2022. (englanniksi)
14. ↑  Golden Raspberry Awards Rain On 'Showgirls,' Star *The Orlando Sentinel*. Viitattu 12.9.2022. (englanniksi)
15. ↑  Hernandez, Ernio: Patrick Stewart and Kyle MacLachlan Open Broadway's The Caretaker, Nov. 9 *Playbill.com*.  9.11.2003. Viitattu 23.7.2011. (englanniksi)
16. ↑  Brooks, Libby: Hitting new peaks *guardian.co.uk*.  24.7.2002. Viitattu 23.7.2011. (englanniksi)
17. ↑  Ross, Robyn: Kyle MacLachlan to Guest-Star on How I Met Your Mother *TV Guide*.  30.9.2010. Viitattu 12.9.2022. (englanniksi)
18. ↑  Fitzpatrick, Kevin: 'How I Met Your Mother' Review: 'Daisy' *ScreenCrush*.  10.3.2014. Viitattu 12.9.2022. (englanniksi)
19. ↑  Schwartz, Ryan: How I Met Your Father EPs Spill on Return of HIMYM Duo in Episode 9 *TVLine*.  8.3.2022. Viitattu 12.9.2022. (englanniksi)
20. ↑  Wagmeister, Elizabeth: 'Portlandia' to End With Season 8 in 2018 *Variety*.  14.1.2017. Viitattu 12.9.2022. (englanniksi)
21. ↑  'Made In Jersey' Not Canceled Yet; Moves To Saturdays On CBS *HuffPost*.  5.11.2012. Viitattu 12.9.2022. (englanniksi)
22. ↑  'The Good Wife' Nabs Kyle MacLachlan And More Casting News *HuffPost*.  13.11.2012. Viitattu 12.9.2022. (englanniksi)
23. ↑  Harris, Jamie: The Good Wife Cast and Characters *TV Guide*. Viitattu 12.9.2022. (englanniksi)
24. ↑  Mitovich, Matt Web: Marvel's Agents of S.H.I.E.L.D. Scoop: Kyle MacLachlan to Play [Huge SpoilerArkistoitu kopio] *TV Line*.  7.8.2014.  Arkistoitu 16.8.2022. Viitattu 12.9.2022. (englanniksi)
25. ↑  Alexander, Bryan: Parents speak their mind in Pixar's 'Inside Out' *USA Today*.  8.10.2014. Viitattu 12.9.2022. (englanniksi)
26. ↑  O'Connell, Michael: Kyle MacLachlan Confirmed for 'Twin Peaks' Reboot *The Hollywood Reporter*.  12.1.2015. Viitattu 12.9.2022. (englanniksi)
27. ↑  Andreeva, Nellie: 'Twin Peaks' Gets Premiere Date, Episode Count On Showtime -TCA *Deadline Hollywood*.  9.1.2017. Viitattu 12.9.2022. (englanniksi)
28. ↑  Grobar, Matt: Ewan McGregor Gets First Golden Globe Win For Dual 'Fargo' Roles *Deadline*.  8.1.2018. Viitattu 12.9.2022. (englanniksi)
29. ↑  Ewan McGregor Accepts Award for 'Fargo' *The Hollywood Reporter*.  8.1.2018. Viitattu 12.9.2022. (englanniksi)
30. ↑  McMahon, James: This much I know *The Guardian*.  14.3.2020. Viitattu 12.9.2022. (englanniksi)
31. ↑  Hipes, Patrick: Kyle MacLachlan Joins Amblin's 'The House With A Clock In Its Walls' *Deadline*.  25.9.2017. Viitattu 12.9.2022. (englanniksi)
32. ↑  Benedek, Emily: Kyle Machlachlan, From Desert 'Dune' to Lush Peaks *The Washington Post*.  23.5.1990. Viitattu 12.9.2022. (englanniksi)
33. 1 2  Tozer, Paul: Kyle MacLachlan: I, Claudius *The Guardian*.  10.12.2000. Viitattu 12.9.2022. (englanniksi)
34. ↑  Swoon Over Miami *People*. Viitattu 12.9.2022. (englanniksi)
35. ↑  Kyle MacLachlan and Desiree Gruber Welcome Callum Lyon *People*. Viitattu 12.9.2022. (englanniksi)

Aiheesta muualla
----------------

* Kuvia tai muita tiedostoja aiheesta **Kyle MacLachlan** Wikimedia Commonsissa

* Kyle MacLachlan Internet Movie Databasessa. (englanniksi)
* Kyle MacLachlan Elonetissä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Japani
* Tšekki
* Alankomaat
* Puola

 |
|  |
| Taiteenala | 
* Emmy Awards
* Grammy Awards
* MusicBrainz

 |
|  |
| Henkilöt | 
* Elonet

 |
|  |
| Muut | 
* SNAC
* IdRef

 |

 |